
SECȚIUNEA 0

DATE GENERALE
Capitolul 1
Datele titularului

Autoritatea Contractantă: Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj)
Adresa: str. Vulcan nr.21, Târgu-Jiu, jud. Gorj
Contact: email: adisgorj@gmail.com
Capitolul 2
Obiectul Caietului de sarcini

Art.1. Prezentul caiet de sarcini stabilește condițiile de desfășurare a activităților specifice serviciului de salubrizare, stabilind nivelurile de calitate, indicatorii de performanță, cerințele tehnice și organizatorice minimale necesare funcționării acestui serviciu în condiții de eficiență și siguranță.

Art.2. Prezentul caiet de sarcini a fost elaborat spre a servi drept documentație tehnică și de referință în vederea stabilirii condițiilor specifice de desfășurare a serviciului de salubrizare indiferent de modul de gestiune adoptat.

Art.3. Caietul de sarcini face parte integrantă din documentația necesară desfășurării activităților serviciului de salubrizare și constituie ansamblul cerințelor tehnice de bază.

(1) Prezentul caiet de sarcini conține specificațiile tehnice care definesc caracteristicile referitoare la nivelul calitativ, tehnic și de performanta, siguranța în exploatare, precum și sisteme de asigurare a calității, terminologie, condițiile pentru certificarea conformității cu standarde relevante sau altele asemenea.

(2) Specificațiile tehnice se referă, de asemenea, la algoritmul executării activităților, la verificarea, inspecția și condițiile de recepție a lucrărilor, precum și la alte condiții ce derivă din actele normative și reglementările, în legătură cu desfășurarea serviciului de salubrizare.

(3) Caietul de sarcini precizează reglementările obligatorii referitoare la protecția muncii, la prevenirea și stingerea incendiilor și la protecția mediului, care trebuie respectate pe parcursul prestării activităților listate în Capitolul 3 al prezentului document și care sunt în vigoare.

(4) Caietul de sarcini precizează dotările în sarcina delegatului și caracteristicile tehnice minimale privind acestea.

Art.4. Termenii, expresiile și abrevierile utilizate sunt cele din Regulamentul serviciului de salubrizare (Anexa la Contract).
Capitolul 3
Activități specifice care vor face obiectul contractului de delegare

Art.5. Activitățile serviciului de salubrizare, care fac obiectul delegării sunt:

(1) eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitul de deşeuri nepericuloase;
Art.6. Activitățile viitorului serviciu de salubrizare enumerate mai sus, sunt în conformitate cu prevederile art.2 alin.3 lit.i) din Legea nr. 101/2006, republicată, cu modificările și completările ulterioare, privind serviciul de salubrizare al localităților coroborat cu prevederile art.1 alin.1 și art.3 alin.2 lit.p) din O.G. nr.2/2021 privind depozitarea deșeurilor.

Art.7. Categoriile de deșeuri care fac obiectul contractului de delegare sunt:

(1) deșeurile reziduale colectate de pe raza județului Gorj și predate de către operatorii de colectare și transport în vederea eliminării finale prin depozitare;
(2) deșeuri de pământ şi pietre provenite de pe căile publice;

(3) deșeuri stradale;

(4) reziduurile rezultate de la instalaţiile de tratare a deşeurilor municipale;

(5) deşeurile care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor.

Art.8. Serviciile de eliminare prin depozitare deșeuri reziduale se vor delega pentru unitățile administrativ teritoriale membre ale Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), respectiv: Municipiul Târgu Jiu, Municipiul Motru, Orașul Bumbești-Jiu, Orașul Novaci, Orașul Rovinari, Orașul Târgu Cărbunești, Orașul Țicleni, Orașul Tismana, Orașul Turceni, Comuna Albeni, Comuna Alimpești, Comuna Aninoasa, Comuna Arcani, Comuna Baia de Fier, Comuna Bălănești, Comuna Bălești, Comuna Bâlteni, Comuna Bărbătești, Comuna Bengești-Ciocadia, Comuna Berlești, Comuna Bolboși, Comuna Borăscu, Comuna Brănești, Comuna Bumbești-Pițic, Comuna Bustuchin, Comuna Câlnic, Comuna Căpreni, Comuna Cătunele, Comuna Ciuperceni, Comuna Crasna, Comuna Crușeț, Comuna Dănciulești, Comuna Dănești, Comuna Dragotești, Comuna Drăguțești, Comuna Fărcășești, Comuna Glogova, Comuna Godinești, Comuna Hurezani, Comuna Ionești, Comuna Jupânești, Comuna Lelești, Comuna Licurici, Comuna Logrești, Comuna Mătăsari, Comuna Mușetești, Comuna Negomir, Comuna Padeș, Comuna Peștișani, Comuna Plopșoru, Comuna Polovragi, Comuna Prigoria, Comuna Roșia de Amaradia, Comuna Runcu, Comuna Săcelu, Comuna Samarinești, Comuna Săulești, Comuna Schela, Comuna Scoarța, Comuna Slivilești, Comuna Stănești, Comuna Stejari, Comuna Stoina, Comuna Țânțăreni, Comuna Telești, Comuna Turburea, Comuna Turcinești, Comuna Urdari, Comuna Văgiulești, Comuna Vladimir, inclusiv Județul Gorj.
Capitolul 4
Durata de derulare a contractului
Art.9. Durata contractului de delegare va fi de 5 (cinci) ani sau la epuizarea capacității de depozitare, în situația în care aceasta intervine anterior perioadei de delegare.
SECȚIUNEA 1
CERINŢE ORGANIZATORICE MINIMALE

Capitolul 1
Generalități
Art.10.  Operatorul activității de eliminare prin depozitare va asigura:

(1) respectarea legislației, normelor, prescripțiilor și regulamentelor privind igiena muncii, protecția muncii, gospodărirea apelor, protecția mediului, urmărirea comportării în timp a construcțiilor, prevenirea și combaterea incendiilor;

(2) exploatarea, întreținerea și reparația instalațiilor și utilajelor cu personal autorizat în funcție de complexitatea instalației și specificul locului de muncă;

(3) respectarea indicatorilor de performanta și calitate stabiliți prin contractul de delegare;
(4) furnizarea către Consiliul Județean Gorj, Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), respectiv A.N.R.S.C., A.P.M., Garda de Mediu a informațiilor solicitate și accesul la documentațiile și la actele individuale pe baza cărora prestează serviciul de salubrizare, în condițiile legii;
(5) respectarea angajamentelor luate prin contractele de prestare a serviciului delegat încheiate cu operatorii de salubrizare de pe raza județului Gorj;
(6) prestarea serviciului delegat către toți utilizatorii din zona delegată, depozitarea întregii cantități de deșeuri reziduale predate de către operatorii de salubrizare de pe raza județului Gorj ;
(7) aplicarea de metode performante de management, care să conducă la reducerea costurilor de operare, inclusiv prin aplicarea procedurilor concurenţiale prevăzute de normele legale în vigoare privind achiziţiile publice, şi să asigure totodată respectarea cerinţelor specifice din legislaţia privind protecţia mediului;

(8) elaborarea planurilor anuale de revizii și reparații executate cu forțe proprii și/sau cu terți;

(9) realizarea unui sistem de evidentă a gestionării sesizărilor și reclamațiilor;
(10) evidența orelor de funcționare a utilajelor;

(11) ținerea unei evidente a gestiunii deșeurilor și raportarea situației periodic, autorităților competente, conform reglementărilor în vigoare și a cerințelor contractuale;

(12) asigurarea personalului necesar pentru prestarea activităților asumate prin contract;

(13) conducerea operativă prin dispecerat și asigurarea mijloacelor tehnice și a personalului de intervenție;

(14) o dotare proprie cu instalații și echipamente specifice necesare pentru prestarea activităților delegate;

(15) realizarea investițiilor conform prevederilor prezentului caiet de sarcini și în termenele impuse.
(16) respectarea prevederilor Ordinului nr.757/2004 privind aprobarea Normativului tehnic privind depozitarea deșeurilor, cu modificările și completările ulterioare în ceea ce privește activitatea de depozitare a deșeurilor sau alt act normativ în vigoare care-l va înlocui.  

Art.11. Operatorul serviciului de eliminare prin depozitare va asigura respectarea prevederilor O.G. nr.2/2021 privind depozitarea deșeurilor, OUG nr.92/2021 privind deșeurile aprobată prin Legea nr.17/2023, Legii nr.101/2006 privind salubrizarea localităților,rep., cu mod. și complet. ult., Ordinului nr.97/2025 privind aprobarea Regulamentului-cadru al serviciului de salubrizare a localităţilor, precum și a tuturor actelor normative în legătură cu serviciul delegat .

Capitolul 2
Autorizații și licențe
Art.12. Operatorul va menține valabile pe toată perioada Contractului sau va obține, după caz:

(1) Licențele necesare pentru prestarea serviciului de salubrizare eliberate de Autoritatea Națională de Reglementare pentru Serviciile Comunitare de Utilități Publice sau alt organism sau organisme împuternicite de lege să exercite această obligație.

(2) Orice alte permise, aprobări sau autorizații, inclusiv autorizația de funcționare, autorizația de mediu, autorizația de gospodărire a apelor, în conformitate cu prevederile legale.
Capitolul 3
Personal și instructaj

Art.13. Operatorul va elabora și păstra o listă a tuturor resurselor umane angajate în scopul furnizării/prestării serviciului de eliminare prin depozitare. Lista va menționa numele tuturor angajaților și categoria lor de muncă. Calificările profesionale și istoria locurilor de muncă trebuie precizate în cazul personalului de conducere.

Art.14. Personalul minim cheie obligatoriu pe care Operatorul trebuie să îl asigure este: manager de contract, șef depozit, responsabil calitate și mediu și responsabil cu securitatea și sănătatea muncii.

Art.15. Operatorul își va angaja propria echipă și va fi responsabil de comportamentul acesteia pe timpul desfășurării activității. Toți salariații trebuie să dețină calificări relevante și vor fi instruiți în mod corespunzător și calificați pentru sarcinile lor și trebuie să fie informați cu privire la utilizarea în siguranță a echipamentelor, mașinilor și a vehiculelor aflate în sarcina lor pentru a se asigura că acestea sunt exploatate și întreținute în conformitate cu cerințele contractuale.

Art.16. Operatorul trebuie să poată în orice moment să înlocuiască membri din echipă în caz de concediu, boală etc. Orice membru al echipei, care poate intra în contact direct cu operatorii colectori de deșeuri trebuie să fie capabil să înțeleagă, vorbească și să citească în limba română.

Art.17. Operatorul va face cunoscută Delegatarului persoana care va gestiona și supraveghea prestarea serviciului în numele său. În absența (pe motiv de concediu, boală etc.) a persoanei astfel autorizate, trebuie precizat numele înlocuitorului.

Art.18. Persoana cu responsabilități de conducere trebuie să fie autorizată să negocieze și să încheie acorduri cu privire la executarea lucrărilor cu efect de angajare față de Delegatar. Când Delegatarul o solicită, el trebuie să poată fi contactat și să fie la locul convenit într-un termen rezonabil, în funcție de amploarea problemei.

Art.19. Periodic, Operatorul va efectua instructaje suplimentare pentru ca personalul să fie permanent la curent cu aspectele operaționale, de sănătate și siguranță în muncă și de protecția mediului, precum și orice alte aspecte în legătură cu care personalul Operatorului trebuie instruit conform contractului încheiat cu Delegatarul.

Art.20. Operatorului și echipei sale nu li se permite să vândă sau să întreprindă acte de dispoziție asupra deșeurilor în niciun alt mod decât în baza prevederilor documentației de atribuire, și cu respectarea principiului asigurării trasabilității și raportării către Delegatar.  

Capitolul 4
Identitatea firmei și identificarea personalului

Art.21. Operatorul va funcționa sub numele propriei firme sau a liderului asocierii, după caz, marcând tot echipamentul, vehiculele, publicațiile cu același logo sau slogan. Personalul operațional va purta îmbrăcămintea operatorului economic în timpul orelor de program.

Art.22. Operatorul va furniza personalului carduri de identificare, conținând numele, fotografia, și numărul de identificare și le va cere să poarte aceste carduri de identificare pe toată perioada lucrului, în scopuri de monitorizare.

Capitolul 5
Echipament de protecție și de siguranță

Art.23. Operatorul este responsabil cu desfășurarea tuturor operațiunilor și activităților în conformitate cu prevederile legale și normele proprii privind sănătatea și securitatea în muncă.

Art.24. Prevenirea incendiilor și măsurile de protecție vor fi asigurate și menținute conform legislației romanești și a practicilor internaționale.

Capitolul 6
Sistemul de management calitate/mediu/sănătate ocupațională

Art.25. Operatorul va implementa un sistem de management conform cerințelor standardelor ISO 9001 și ISO 14001 sau echivalent.

Art.26. Sistemul/sistemele de management vor acoperi în mod obligatoriu toate activitățile desfășurate de Operator.

Art.27. Operatorul trebuie să pună la dispoziția Delegatarului, la cerere, Manualul sau, după caz, Manualele cuprinzând toate procedurile, instrucțiunile de lucru, formulare și manualele subsecvente aferente sistemului.

Art.28. Operatorul va avea în vedere la proiectarea sistemelor de management cerințele Delegatarului privind raportarea.

Art.29. Operatorul trebuie să se asigure că toate serviciile sunt furnizate în condițiile respectării standardelor de calitate, mediu și sănătate ocupațională proprii.

Capitolul 7
Comunicarea

Art.30. Operatorul va informa Delegatarul imediat referitor la orice probleme ce afectează prestarea Serviciului. Asemenea probleme vor fi prezentate în scris, împreună cu propunerile de rezolvare a situației. Comunicarea între Operator și Delegatar va respecta regulile convenite prin Contractul încheiat.

Art.31. Numai ordinele scrise date de Delegatar Operatorului vor fi obligatorii, cu excepția situațiilor de urgență.

Art.32. Operatorul are obligația să transmită anual sau la cerere bazele de date digitale către UAT-urile din zona de operare și către Delegatar, să informeze la cerere Delegatarul asupra reclamațiilor/sesizărilor primite și a modului de rezolvare. Operatorul va transmite anual (pentru fiecare an contractual, conform contractului încheiat), informații privind reclamațiile/sesizările primite în ceea ce privește prestarea/furnizarea Serviciului prin transmiterea procentului de sesizări/reclamații primite și a celor rămase nesoluționate.

Art.33. Operatorul are obligația să informeze utilizatorii asupra regulilor de utilizare a serviciilor, respectiv să îi înștiințeze pentru a indica un eventual comportament indezirabil .
Art.34. În niciun caz, Operatorul nu poate condiționa prestarea serviciului de existența unei reclamații de la utilizatori.

Art.35. Operatorul va implementa o procedura de gestionare (preluare, răspuns și acțiune corectivă dacă este necesar) a reclamațiilor. 

Art.36. Operatorul va păstra pe timp de minim trei ani înregistrări ale tuturor reclamațiilor primite și ale măsurilor luate legate de asemenea reclamații, în Baza de Date a Operațiunilor, înregistrări ce vor fi păstrate la dispoziția Delegatarului.

Art.37. Operatorul este pe deplin răspunzător de toate situațiile care cad sub incidența Directivei 2004/35/CE transpusă prin OUG nr. 68/2007 privind răspunderea de mediu.

Art.38. Ședințele de management

Delegatarul sau Delegatul  poate solicita organizarea unor şedinţe de management al Serviciilor cu posibilitatea participării celorlalți operatori cu care are încheiată o relație contractuală ori de câte ori consideră necesar, justificând în solicitarea înaintată motivul întâlnirii. De regulă ședințele se vor desfășura la sediul delegatarului la termenul convenit între părți, sumarul ședințelor fiind consemnat într-un procesul verbal asumat prin semnătură de toate părțile prezente.

Capitolul 8       Controlul și monitorizarea de mediu

Art.39. Operatorul va respecta cerințele privind monitorizarea, stabilite prin autorizația de mediu, autorizația de gospodărire a apelor (după caz), precum și orice altă cerință suplimentară impusă de o autoritate competentă (din domeniul protecției mediului, gospodăririi apelor sau sănătății publice, etc.) privind exploatarea în regim normal a serviciului.

Art.40. Monitorizarea va fi realizată utilizând serviciile unor laboratoare de încercări (interne sau terță parte) acreditate.

Capitolul 9
Monitorizarea, verificarea și controlul activității de către Delegatar
Art.41. Monitorizarea, verificarea și controlul activității delegatului se realizează  în vederea respectării și îndeplinirii de către delegat a indicatorilor de performanță și în general a tuturor obligațiilor stabilite prin relația contractuală încheiată între părți.
Art.42. Derularea activității de monitorizare și control este obligatorie pentru toate punctele de lucru și zonele în care își desfășoară activitatea delegatul și este asigurată de personalul din structura  delegatarului pe întreaga durată de funcționare.

Art.43. Activitatea de monitorizare, verificare și control se realizează cu periodicitate și fond de timp diferite de la o activitate la alta, în funcție de complexitatea activității desfășurate, respectiv, de performanțele operatorului și de gradul de conformare al fiecărui obiectiv raportat la relația contractuală încheiată, cerințele legislației aplicabile, etc.

Anunțarea inspecției/controlului

Art.44. Delegatul /reprezentanul legal /conducerea operatorului verificat (controlat) vor fi informați printr-o notificare cu privire la programul inspecției / controlului pentru a participa la ședința de deschidere / închidere și pe toată perioada inspecției.

Art.45. Notificarea controlului se realizeză de către delegatar cu cel puțin 2 zile înainte de începerea efectuării inspecției și se transmite în scris sau prin e-mail operatorului economic vizat.
Art.46. În cazul în care delegatul solicită întemeiat amânarea inspecției, această poate fi aprobată doar o singură dată dar nu mai mult de 3 zile lucrătoare.

Art.47. Dacă nu există nici un răspuns sau o altă solicitare din partea delegatului atunci inspecția se va desfășura conform programării, considerându-se că notificarea a fost acceptată.

Art.48. Notificarea privind inspecția nu se efectuează în cazul verificărilor/controalelor inopinate  în situația suspectării delegatului de provocare a vreunei neconformități legate de serviciul prestat ori soldat cu afectarea factorilor de mediu și/sau sănătății populației.
Art.49. Notificarea se întocmește în 2 exemplare, unul comunicat delegatului și unul anexat actului de control de către echipa care va efectua inspecția, sub semnătura conducerii delegatarului fiind înregistrată în registru de intrări/ieșiri.

Art.50. Programul inspecției va fi stabilit de către Delegatar și va conține orice aspecte legate de serviciul de operare pe care le consideră oportune.
Art.51. În activitatea de monitorizare, verificare, control se utilizează următoarele categorii de acte/documente: 

(a) raport de monitorizare –act elaborat de către împuterniciții Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj)   în cazul controalelor efectuate pe amplasamentele care fac obiectul delegării, în care sunt consemnate orice aspecte legate de serviciu și informații relevante obțiunte ca urmare a controlului, verificărilor și monitorizărilor, inclusiv măsurile cu termen pentru conformare/remediere ce se impun a fi realizate în cazul constatării unor deficiențe sau neconformități;
(b) raport de constatare –act elaborat de către împuterniciții Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) în cazul controalelor efectuate pe amplasamentele care fac obiectul delegării, în care se consemnează stadiul îndeplinirii /neîndeplinirii măsurilor de remediere/conformare dispuse prin raportul de monitorizare;
(c) proces verbal de constatare-act elaborat de împuteniciții Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) în situația controalelor efectuate în toate celelalte cazuri (inclusiv inopinate) în care sunt consemnate orice aspecte legate de serviciu și informații relevante obținute ca urmare a verificărilor realizate în teren;
(d) proces-verbal de constatare și sancționare a contravenției-Formular tipizat.

Art.52. Verificarea/ controlul în teren
Monitorizarea/verificarea/controlul în teren se realizează prin următoarele activități:

(a) vizitarea întregului amplasament, a zonei de operare sau a unei părți a acesteia, a incintelor, a dotărilor și instalațiilor existente ori deținute de operatorul economic;

(b) verificarea respectării obligațiilor contractuale asumate și gradul de conformare al obiectivului/operatorului la standardele de calitate și actele de reglementare existente;

(c) verificarea conformării obiectivului/operatorului controlat la legislația specifică;

(d) controlul documentelor solicitate, precum și înregistrările rezultatelor zilnice, evenimentelor și incidentelor în detaliu, care sunt necesare delegatarului pentru monitorizarea indicatorilor de performanță;

(e) verificarea modului de exploatare și întreținere a instalațiilor/utilajelor din dotare;

(f) verificarea corectitudinii în cazul realizării monitorizărilor, raportărilor, evaluărilor și în general a managementului operațional implementat.

Art.53. Delegatul are obligația să faciliteze accesul personalului de control împuternicit de Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) și să participe la efectuarea inspecției.
Art.54. Activitățile specifice care se realizează pe parcursul verificărilor/controlului în teren sunt:

(a) ședința de deschidere = activitatea de informare a titularului obiectivului controlat sau a reprezentantului legal al acestuia asupra tipului de inspecție care urmează să se realizeze și programul acesteia;

(b) controlul propriu-zis = cuprinde verificarea amplasamentului și/sau zonelor de operare (după caz) și a dotărilor obiectivului controlat, a activităților desfășurate de operator, intervievarea persoanelor cu responsabilități și analiza aspectelor și deficiențelor constatate; 

(c) întocmirea actelor/documentelor de control = etapa în care se definitivează controlul;

(d) ședința de închidere = acțiune prin care se asigură informarea titularului obiectivului sau a reprezentanților legali desemnați de aceasta asupra rezultatelor controlului, concluziilor care se desprind, măsurilor stabilite în urma controlului.
Art.55. Finalizarea verificărilor/controlului
Este etapa finală, ulterioară vizitei în teren, ce presupune activitate la sediul Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), care urmărește: întocmirea Raportului de monitorizare/Raportului de constatare/Procesului verbal de constatare și transmiterea documentului către operatorul economic verificat/controlat, după înregistrarea actului în Registrul de evidență al Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) în ordinea emiterii acestora;
Art.56. În cazul în care pe perioada derulării controlului/verificării sunt constatate deficiențe ori neconformități în prestarea serviciului raportat la prevederile contractului și documentelor conexe, cu anexele aferente, acestea vor fi descrise/ consemnate în actul/documentul de control încheiat și concretizate sub forma unei/unor măsuri impuse cu termen de remediere/realizare ce nu poate depăși 60 de zile de la data înaintării/semnării actului.
Art.57. Delegatul poate formula obiecțiuni în scris numai în documentul / actul de control încheiat cu ocazia verificărilor/inspecției, lipsa acestora însemnând asumarea realizării măsurilor impuse/dispuse la termenul prevăzut în actul de control.
Art.58. Actul de control în forma finală va fi asumat prin semnătură de către reprezentantul legal al delegatului și de către reprezentanții împuterniciți Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), constituind astfel finalul ședinței de închidere. 
Art.59. În situația în care delegatul refuză asumarea prin semnătură a actului de control încheiat acesta poate fi transmis prin poștă cu confirmare de primire sau afișat la sediul social al operatorului economic ori punctul de lucru unde acesta își desfășoară activitatea.
Art.60. După primirea actului de control întocmit de reprezentanții Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), delegatul are obligația de a transmite o informare cu privire la realizarea în interiorul termenului precizat a măsurilor impuse.
Art.61. În situația neîndeplinirii la termen a măsurilor de remediere dispuse prin actul de control încheiat și a oricăror deficiențe ori neconformități constatate, reprezentanții împuterniciți Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) pot aplica sancțiuni  contravenționale în conformitate cu prevederile Legii 51/2006 a serviciilor comunitare de utilități publice cu completările și modificările ulterioare, OUG nr.92/2021 privind regimul deșeurilor cu completările și modificările ulterioare, Legii 101/2006 a serviciului de salubrizare a localităților cu completările și modificările ulterioare, OUG 195/2005 privind protecția mediului cu completările și modificările ulterioare, OG nr.2/2021 privind regimul deșeurilor și a legislației specifice incidente dar și penalități contractuale.
Art.62. Înaintea întocmirii procesul verbal de constatare și sancționare a contravențiilor, în mod obligatoriu se va încheia un act de control sub forma raportului de constatare în care vor fi descrise toate neconformitățile, actele normative aplicabile și cuantumul sancțiunii contravenționale și/sau penalitatea contractuală aplicată.

Art.63. Actul de control elaborat de reprezentanții împuterniciți ai Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) respectiv raportul de constatare poate fi înaintat delegatului și fără însușirea prin semnătură a acestuia în următoarele situații: 
(a) în situația în care delegatul este prezent și refuză semnarea raportului de constatare se va consemna ”refuză să semneze”;
(b) în situația în care delegatul nu este prezent la momentul încheierii raportului de constatare se va consemna ”nu este de față”.
Art.64. Comunicarea raportului de constatare se poate face după caz:
(a) prin înmânarea personală a unui exemplar original din actul de control după semnarea acestuia, către reprezentantul legal al delegatului;

(b) prin poștă cu confirmare de primire în situația în care provesul verbal de constatare este încheiat în lipsa delegatului sau delegatul refuză semnarea acestuia.

Art.65. Daca delegatul deși avizat prin oficiul poștal nu s-a prezentat în vederea ridicării corespondenței se va proceda la afișarea raportului de constatare la sediul social sau punctul de lucru al delegatului în prezența unui martor consemnat în procesul verbal de afisare.
Art.66. Sancțiuni 

Constatarea contravențiilor și aplicarea sancțiunilor se face conform competențelor stabilite în actele normative incidente de către reprezentanții împuterniciți ai Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) în temeiul mandatului acordat, aceștia având acces neîngrădit în clădiri, încăperi, linii tehnologice, zone de operare și orice alt loc unde au dreptul să verifice modul de operare al delegatului precum și să execute măsurători și determinări.
Art.67. Delegatul este obligat să pună la dispoziția reprezentanților împuterniciți documentele/situațiile cantitative/valorice și orice alt act cu privire la serviciul furnizat/prestat.   
Art.68. Dispozițiile legale referitoare la contravenții se completează cu prevederile OG 2/2001 privind regimul juridic al contravențiilor aprobată și completată cu modificările ulterioare.  
Art.69. Măsuri dispuse în urma aplicării sancțiunilor 

În situația în care delegatului i-a fost aplicată  a sancțiune contravențională ca urmare a neîndeplinirii obligațiilor contractuale, delegatarul poate emite o Notificare de încălcare a contractului în care va preciza un termen nu mai mare de 30 de zile pentru ducerea la îndeplinire a neconformității sancționate.

Art.70. În situația în care delegatul/operatorul nu realizează măsura dispusă în interiorul termenului acordat delegatarul devine îndreptățit să procedeze la rezilierea contractului, de plin drept și fără intervenția instanțelor de judecată (Pact comisoriu expres) rezilierea operând în acest caz la termenul indicat prin Notificarea de reziliere.
Art.71. Inspecții-Controale ale altor autorități

Delegatarul (Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj)) va fi informat imediat (telefonic sau prin email) despre și va putea participa la orice inspecție programată sau inopinată a altei autorități pe toată perioada desfășurării ei.
Capitolul 10
Operațiuni de urgență

Art.72. Operatorul va pregăti și implementa un Plan de intervenții în caz de evenimente neprevăzute și își va instrui personalul referitor la conținutul acestui plan, pentru a fi pregătit în cazul urgențelor cum ar fi incendii, fum și scurgeri de materiale periculoase.

Art.73. Planul va fi comunicat Delegatarului în termen de 15 zile de la data semnării contractului de delegare și va fi operațional numai după comunicarea acestuia.
SECȚIUNEA 2
DEPOZITAREA DEȘEURILOR REZIDUALE
Capitolul 1
Eliminare prin depozitare a deșeurilor
Art.74. Operatorul are obligația de a asigura eliminare prin  depozitarea întregii cantități de deșeuri reziduale/reziiduri de la operațiunile de tratare predate de operatorii de salubrizare de pe raza județului Gorj.
Art.75. Este interzisă amestecarea deșeurilor astfel încât acestea să întrunească condițiile de acceptare la depozitare. 

Art.76. Cantitatea estimată pentru anul de operare de deșeuri reziduale care urmează a fi eliminată final prin depozitare din zona delegată este de 65.000 tone/an, conform datelor comunicate de ADIS Gorj prin Adresa nr. 1253/11.08.2026 (cantitate efectiv eliminată prin depozitare la nivelul județului Gorj în anul 2025). Autoritatea contractantă nu își asumă responsabilitatea garantării cantităților, riscul de diminuare/creștere a acestora urmând a fi gestionat conform Matricei de alocare a riscurilor și cu respectarea obligației de aplicare a unor metode performante de management, care să conducă la reducerea costurilor de operare.
Art.77. Operatorul depozitului are obligativitatea să stabilească criteriile de acceptare a deşeurilor la depozit pe baza analizei:
a) măsurilor necesare pentru protecţia mediului şi în special a apelor subterane şi a apelor de suprafaţă;

b) asigurării funcţionării sistemelor de protecţie a mediului, în special cele de impermeabilizare şi de tratare a levigatului;

c) protejării proceselor avute în vedere pentru stabilizarea deşeurilor în interiorul rampei;

d) protecţiei împotriva pericolelor pentru sănătatea umană.

Art.78. Criteriile de acceptabilitate bazate pe proprietăţile deşeurilor trebuie să cuprindă:
a) cerinţe referitoare la cunoaşterea compoziţiei;

b) limitări ale conţinutului în materie organică al deşeurilor;

c) cerinţe sau limitări privind gradul de biodegradabilitate a deşeurilor organice;

d) limitări ale cantităţii de componenţi specificaţi, posibil dăunători/periculoşi;

e) limitări ale nivelului potenţial şi estimat al levigatului în cazul anumitor componenţi, posibil dăunători/periculoşi;

f) proprietăţi ecotoxicologice ale deşeurilor şi ale levigatului rezultat.
Art.79. Operatorul depozitului de deşeuri este obligat să respecte, la primirea deşeurilor în depozit, următoarele proceduri de recepţie:

a) verificarea documentaţiei privind cantităţile şi caracteristicile deşeurilor, originea şi natura lor, inclusiv buletine de analiză, precum şi date privind identitatea producătorului/ generatorului sau a deţinătorului deşeurilor;

b) inspecţia vizuală a deşeurilor la intrare şi la punctul de depozitare şi, după caz, verificarea conformităţii cu descrierea prezentată în documentaţia înaintată de deţinător, în conformitate cu procedura prevăzută la pct. 3.1 nivelul 3 din anexa nr. 2 la OG nr.2/2021;

c) păstrarea, cel puţin o lună, a probelor reprezentative prelevate pentru verificările impuse în conformitate cu prevederile pct. 3.1 nivelul 1 sau nivelul 2 din anexa nr. 2 la OG nr.2/2021, precum şi înregistrarea rezultatelor determinărilor;

d) păstrarea unui registru electronic cu înregistrările privind cantităţile, caracteristicile deşeurilor depozitate, originea şi natura, data livrării, identitatea producătorului, a deţinătorului sau, după caz, a colectorului, iar în cazul depozitelor de deşeuri periculoase, şi localizarea precisă a acestora în depozit.

Art.80. În mod obligatoriu, operatorul depozitului eliberează celui care predă deşeurile o confirmare scrisă a recepţiei fiecărei cantităţi livrate acceptate la depozit, care să conţină informaţiile prevăzute la art.80 lit. d).

Art.81. Cheltuielile cu deschiderea, exploatarea, precum şi cele estimate pentru închidere şi operaţiile postînchidere şi postmonitorizare pentru o perioadă de minimum 30 de ani și garanția financiară sunt acoperite de tariful practicat de operator pentru depozitarea tipurilor de deşeuri autorizate a fi depozitate.
Art.82. Constituirea garanţiei financiare de mediu nu exclude îndeplinirea obligaţiilor care revin operatorului privind siguranţa depozitului pentru respectarea cerinţelor de protecţie a mediului şi a sănătăţii populaţiei, care decurg din autorizaţia de mediu/autorizaţia integrată de mediu.

Art.83. Operatorul depozitului de deşeuri trebuie să facă dovada existenţei unei garanţii financiare de mediu, pentru a asigura că sunt îndeplinite obligaţiile privind siguranţa depozitului pentru respectarea cerinţelor de protecţie a mediului şi a sănătăţii populaţiei, care decurg din autorizaţie, garanţie care este menţinută pe toată perioada de operare, închidere şi monitorizare postînchidere a depozitului.

Art.84. Garanţia financiară de mediu este constituită sub forma unei scrisori de garanţie bancară sau alt instrument de garantare, corespunzător valorii lucrărilor stabilite prin proiectul tehnic al depozitului sau prin depunerea unei cote procentuale de 10% din valoarea lucrărilor stabilite prin proiectul tehnic al depozitului, într-un cont la dispoziţia Administraţiei Fondului pentru Mediu, care constituie un fond specific, având ca destinaţie finanţarea proiectelor privind gestionarea deşeurilor, în conformitate cu prevederile Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare și cu prevederile art. 13 și ale art. 40 din Ordonanța nr. 2/2021.
Art.85. Operatorul depozitului este obligat să constituie un fond pentru închiderea şi monitorizarea postînchidere a depozitului, denumit în continuare fond, de la momentul începerii activităţii de eliminare prin depozitare.

Art.86. Fondul pentru închiderea şi monitorizarea postînchidere a depozitului se păstrează într-un cont purtător de dobândă, deschis la o bancă comercială, la dispoziţia Administraţiei Fondului pentru Mediu, iar dobânda obţinută constituie sursă suplimentară de alimentare a fondului.

Art.87. Mecanismul de constituire al fondului se realizează prin depunerea din momentul începerii activităţii de eliminare prin depozitare a sumei reprezentând cota-parte, proporţional repartizată trimestrial, din valoarea lucrărilor de închidere stabilite prin proiectul tehnic de închidere şi monitorizare postînchidere, astfel încât la epuizarea capacităţii/încetarea activităţii depozitului valoarea cumulată a acestei sume să corespundă costurilor totale determinate/stabilite prin proiectul de închidere şi monitorizare postînchidere.

Art.88. Suma corespunzătoare acestei cote este actualizată anual cu coeficientul de inflaţie comunicat de Institutul Naţional de Statistică, precum şi în cazul modificărilor survenite la proiectul iniţial, în vederea asigurării unui înalt standard de siguranţă pentru mediu şi sănătate.

Art.89. Fondul pentru închiderea şi monitorizarea postînchidere a depozitului se alimentează trimestrial.
Art.90. Returnarea/Decontarea sumelor aferente lucrărilor de închidere intermediară/finală se face de către Administraţia Fondului pentru Mediu, pe baza situaţiilor de lucrări justificative, a proceselor-verbale de recepţie a lucrărilor şi actelor de control întocmite de autorităţile administraţiei publice locale, corelate cu proiectul tehnic de închidere al depozitului şi monitorizare postînchidere.

Art.91. Operatorul depozitului de deşeuri va ţine cont, la stabilirea cuantumului sumelor necesare lucrărilor de închidere, dacă închiderea unei părţi din depozit este definitivă sau dacă la închiderea finală a întregului depozit vor fi necesare costuri suplimentare pentru închiderea şi reabilitarea întregului depozit, care să includă şi celule deja închise.

Art.92. Fondul prevăzut la art. 86 poate fi utilizat exclusiv pentru finanţarea lucrărilor de închidere intermediară/finală şi monitorizare postînchidere a depozitului.

Art.93. Operatorul depozitului prezintă autorităţilor responsabile, la solicitarea acestora, situaţia la zi a acestui fond şi toate documentele care au stat la baza constituirii acestuia.

Art.94. Controlul constituirii, alimentării şi utilizării fondului se realizează trimestrial de către Garda Naţională de Mediu, Administraţia Fondului de Mediu precum și de către reprezentanții Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj).
Art.95. Revizuirea proiectului tehnic de închidere şi monitorizare postînchidere este obligatorie în toate situaţiile în care:

a) poluarea produsă de depozit necesită revizuirea soluţiilor tehnice prevăzute în proiectul iniţial;

b) schimbările celor mai bune tehnici disponibile fac posibilă reducerea impactului asupra mediului;

c) siguranţa în exploatare a proceselor sau activităţilor impune utilizarea altor tehnici;

d) prevederile unor noi reglementări legale o impun.

Art.96. Pentru exploatarea depozitului de deşeuri operatorul trebuie să aibă documente relevante din care să rezulte:

a) categoria depozitului de deşeuri;

b) lista tipurilor definite şi cantitatea totală de deşeuri autorizată spre depunere în depozitul de deşeuri;

c) gradul de pregătire a depozitului, pentru operaţiile de depozitare a deşeurilor şi pentru procedurile de supraveghere şi control, inclusiv planurile pentru situaţii neprevăzute, precum şi cerinţele temporare pentru închidere şi operaţiile postînchidere;

d) obligaţia operatorului de a informa cel puţin trimestrial autorităţile competente cu privire la:

  1. tipurile şi cantităţile de deşeuri depozitate;

  2. rezultatele programului de monitorizare;

  3. toate rezultatele procedurilor de supraveghere din care să rezulte respectarea condiţiilor impuse şi modul de comportare a diferitelor deşeuri în depozite;

e) controlul de calitate al operaţiilor analitice ale procedurilor de supraveghere şi control şi/sau al analizelor menţionate obligatorii efectuate în laboratoarele de specialitate.

Art.97. Operatorul depozitului trebuie să aibă şi să întocmească o documentaţie specifică urmăririi stării şi comportării depozitului în funcţie de factorii de mediu şi de deşeurile depozitate.

Art.98. Probele prelevate pentru determinarea unor indicatori, în vederea definirii nivelului de afectare a calităţii factorilor de mediu, vor fi analizate de laboratoare acreditate conform legii. 

Art.99. Din punctul de vedere al deşeurilor intrate în depozit se vor consemna în rapoartele operative zilnice următoarele: 

a) cantităţile și codurile de deşeuri intrate în depozit pe tipuri de deşeu;

b) compoziţia deşeurilor intrate în depozit;

c) provenienţa deşeurilor;

d) data şi ora fiecărui transport;

e) locul de depozitare în cadrul depozitului.

Art.100. Operatorul depozitului trebuie să:
a) accepte introducerea în depozit numai a deşeurilor permise, menţionate în autorizaţie, şi să respecte tehnologia de depozitare aprobată de autoritatea care a avizat înfiinţarea depozitului;

b) supravegheze permanent modul de depozitare a deşeurilor sub aspectul stabilităţii şi etanşeităţii şi să efectueze măsurătorile necesare stabilite în prezentul regulament-cadru şi în autorizaţie, pentru exploatarea în condiţii de siguranţă a depozitului;

c) exploateze la parametrii proiectaţi instalaţiile de depoluare cu care sunt dotate şi să se doteze cu instalaţii pentru depoluare, acolo unde acestea lipsesc;

d) execute controlul şi monitorizarea emisiilor şi imisiilor de poluanţi, prin laboratorul propriu sau în colaborare cu alte laboratoare atestate;

e) nu permită accesul în incinta depozitului a persoanelor neautorizate.

Art.101. Operatorul depozitului este obligat să instituie un sistem de automonitorizare a depozitului de deşeuri şi să suporte costurile acestuia. Procedurile de control şi monitorizare în faza de exploatare a unui depozit de deşeuri cuprind: 

a) automonitorizarea tehnologică;

b) automonitorizarea calităţii factorilor de mediu.

Art.102. Automonitorizarea tehnologică constă în verificarea permanentă a stării şi funcţionării următoarelor amenajări şi dotări posibile din depozit: 

a) starea drumului de acces şi a drumurilor din incintă;

b) starea impermeabilizării depozitului;

c) funcţionarea sistemelor de drenaj;

d) comportarea taluzurilor şi a digurilor;

e) urmărirea anuală a gradului de tasare a zonelor deja acoperite;

f) funcţionarea instalaţiilor de epurare a apelor uzate;

g) funcţionarea instalaţiilor de captare şi ardere a gazelor de depozit;

h) funcţionarea instalaţiilor de evacuare a apelor pluviale;

i) starea altor utilaje şi instalaţii existente în cadrul depozitului.

Art.103. Automonitorizarea tehnologică are ca scop reducerea riscurilor de accidente prin incendii şi explozii, distrugerea stratului de impermeabilizare, colmatarea sistemelor de drenaj şi tasări inegale ale deşeurilor în corpul depozitului. 

Art.104. Automonitorizarea calităţii factorilor de mediu pentru faza de exploatare se realizează potrivit procedurii de control şi urmărire a depozitelor de deşeuri prevăzute în anexa nr. 3 şi în Normativul tehnic privind depozitarea deşeurilor, aprobat prin Ordinul ministrului mediului şi gospodăririi apelor nr. 757/2004, cu modificările şi completările ulterioare. 
Art.105. Determinările prevăzute în anexa nr. 3 şi în Normativul tehnic privind depozitarea deşeurilor, aprobat prin Ordinul ministrului mediului şi gospodăririi apelor nr. 757/2004, cu modificările şi completările ulterioare, se efectuează de laboratoare acreditate, conform Ordonanţei Guvernului nr. 23/2009 privind activitatea de acreditare a organismelor de evaluare a conformităţii, aprobată cu modificări prin Legea nr. 256/2011, cu modificările şi completările ulterioare, iar rezultatele acestor determinări se păstrează într-un registru pe toată perioada de monitorizare. 

Art.106. Operatorul depozitului este obligat să raporteze Direcției Judeţene pentru Protecţia Mediului şi Comisariatului Judeţean al Gărzii Naţionale de Mediu, după cum urmează: 

a) semestrial, datele înregistrate în urma monitorizării, pentru a demonstra conformitatea cu prevederile din autorizaţia de mediu/autorizaţia integrată de mediu, precum şi stadiul îndeplinirii măsurilor din programul pentru conformare, dacă este cazul;

b) în maximum 12 ore de la constatare, orice efecte negative asupra mediului constatate prin programul de monitorizare.

Art.107. Operatorul depozitului de deşeuri este răspunzător financiar pentru prevenirea şi repararea prejudiciilor asupra mediului, aşa cum sunt definite la art. 2 pct. 13 din Ordonanţa de urgenţă a Guvernului nr. 68/2007 privind răspunderea de mediu cu referire la prevenirea şi repararea prejudiciului asupra mediului, aprobată prin Legea nr. 19/2008, cu modificările şi completările ulterioare, provocate de activităţile de administrare a depozitului de deşeuri, inclusiv în perioada de monitorizare postînchidere. 

Art.108. În cazul producerii unor evenimente cu impact asupra mediului costurile de remediere sunt suportate de operatorul economic. 

Art.109. Direcția Judeţeană pentru Protecţia Mediului aprobă sau respinge măsurile de remediere propuse de operator, în urma producerii unor evenimente cu impact asupra mediului. 

Art.110. În cazul în care Direcția Judeţeană pentru Protecţia Mediului respinge măsurile de remediere, operatorul depozitului are obligaţia transmiterii unor noi propuneri de măsuri în termen de 5 zile de la comunicarea respingerii. 

Art.111. Depozitul sau o secţiune a depozitului se închide astfel: 

a) când sunt îndeplinite condiţiile privind epuizarea perioadei de operare şi/sau capacitatea de depozitare, aşa cum sunt precizate acestea în autorizaţia/autorizaţia integrată de mediu;

b) la cererea operatorului depozitului şi emiterea actului de reglementare de către agenţia judeţeană pentru protecţia mediului;

c) în urma deciziei Direcției Judeţene pentru Protecţia Mediului, pe baza notei de constatare a Gărzii Naţionale de Mediu.

Art.112. Închiderea depozitelor se realizează conform prevederilor art.112 şi ale Normativului tehnic privind depozitarea deşeurilor, aprobat prin Ordinul ministrului mediului şi gospodăririi apelor nr. 757/2004, cu modificările şi completările ulterioare.
Art.113. Operatorul depozitului este responsabil de întreţinerea, supravegherea, monitorizarea şi controlul postînchidere al depozitului, potrivit actului de reglementare emis de agenţia judeţeană pentru protecţia mediului în conformitate cu prevederile art. 8 alin. (1) din Ordonanţa de urgenţă a Guvernului nr. 195/2005, aprobată cu modificări şi completări prin Legea nr. 265/2006, cu modificările şi completările ulterioare, care include şi planul de monitorizare postînchidere.

Art.114. Perioada de urmărire postînchidere stabilită de Direcția Judeţeană pentru Protecţia Mediului este de minimum 30 de ani şi poate fi prelungită dacă se constată că depozitul nu este încă stabil şi/sau prezintă un risc potenţial pentru factorii de mediu.

Art.115. Monitorizarea postînchidere va fi efectuată conform procedurilor prevăzute în anexa nr. 3 la OG nr.2/2021, iar rezultatele determinărilor efectuate sunt păstrate de operator într-un registru pe toată perioada de monitorizare.

Art.116. Operatorul depozitului este obligat să anunţe imediat agenţia judeţeană pentru protecţia mediului şi comisariatul judeţean al Gărzii Naţionale de Mediu în cazul producerii unor efecte negative asupra mediului şi să respecte măsurile stabilite pentru astfel de situaţii prin actul de reglementare aferent perioadei de monitorizare postînchidere.

Capitolul 2 – Descrierea amplasamentului 

Art.117. Terenul pe care este amplasat depozitul este situat în intravilanul Municipiului Târgu Jiu, conform PUZ aprobat prin H.C.L. nr. 228/2007, în punctul „Dealul Calului”, la cca. 7 km de municipiu, într-o zonă industrială, la 400 m distanță de fosta Fabrică de ciment (platforma CRH, fostă Lafarge Ciment S.A.), pe str. Carierei nr. 41, localitatea Bârsești. Terenul se află în patrimoniul Consiliului Local al Municipiului Târgu Jiu și este deținut în concesiune de Soc. Polaris Mediu S.R.L. în baza Contractului de concesiune nr. 43474 din 07.12.2006 și a actelor adiționale la acesta (1-14), ultimul fiind Actul adițional nr. 14/12.03.2025.
Vecinătăți:
· Nord: pădure de fag și carpen de pe versantul Dealul Calului, aparținând Ocolului Silvic Târgu Jiu; platforma CRH (fosta Lafarge Ciment S.A.);
· Nord-Vest: depozitul de deșeuri de azbociment;
· Est: teren aparținând Consiliului Local al Municipiului Târgu Jiu; stația tehnică C.F. Bârsești;
· Vest și Sud: pădure de carpen și fag de pe versantul Dealul Calului, aparținând Ocolului Silvic Târgu Jiu.
Accesul auto și pietonal se face din șoseaua asfaltată DN 67D Târgu Jiu – Baia de Aramă și mai departe pe un drum pietruit care a deservit fosta carieră de argilă. Distanța față de DN 67D este de cca. 1.000 m, iar distanța față de cea mai apropiată locuință din localitatea Bârsești este de cca. 450 m.
Poziționarea în raport cu ariile naturale protejate: depozitul de deșeuri este amplasat în afara ariilor de protecție avifaunistică și a siturilor de interes comunitar, precum și în afara zonelor protejate declarate la nivel național, la aproximativ 8,6 km de aria naturală protejată Nordul Gorjului de Vest.
Caracteristicile depozitului: suprafața totală a depozitului este de 115.700 mp, iar volumul total proiectat este de 1.925.310 mc. Depozitul este structurat pe 6 compartimente (celule), cu următoarele caracteristici:
-Compartimentul 1 (C1): suprafață 28.550 mp, volum 203.358 mc, înălțime 17,80 m, durată de funcționare proiectată 4 ani – epuizat, aflat în curs de închidere;
-Compartimentul 2 (C2): suprafață 37.378 mp, volum 710.000 mc, înălțime 19 m, durată de funcționare proiectată 10 ani – realizat în perioada 2016-2017 prin extinderea compartimentului C1; epuizat;
-Compartimentul 3 (C3): suprafață 41.910 mp, înălțime 20 m, durată de funcționare proiectată 14 ani – aflat în prezent în operare;
-Compartimentele C4, C5 și C6 urmează a fi realizate prin supraînălțarea depozitului cu 20 m peste compartimentele C1, C2 și C3, până la o înălțime finală de 40 m, cu o durată de funcționare proiectată de 4 ani pentru fiecare dintre acestea.
Cele 6 compartimente se realizează succesiv, pe măsură ce capacitatea de depozitare a precedentului este aproape epuizată, durata însumată de funcționare proiectată a întregului depozit fiind de aproximativ 40 de ani.
	Depozitul cuprinde în prezent 6 compartimente de depozitare a căror situație se prezintă astfel:

	CARACTERISTICI TEHNICE DEPOZIT TÂRGU JIU

	
	

	Suprafața totală
	115.700 mp

	Volumul total proiectat
	1.925.310 mc

	Cantitatea medie anuală depozitată: aproximativ
	65.000 to/an

	Compartimentul 1 (C1)
	suprafață 28.550 mp

	
	înălțime 17,80 m

	
	volum 203.358 mc

	
	durată de funcționare proiectată 4 ani - epuizat, aflat în curs de închidere

	Compartimentul 2 (C2)
	suprafață 37.378 mp

	
	volum 710.000 mc

	
	înălțime 19 m

	
	durată de funcționare proiectată 10 ani - realizat în perioada 2016-2017 prin extinderea compartimentului C1; epuizat

	Compartimentul 3 (C3)
	suprafață 41.910 mp

	
	înălțime 20 m

	
	durată de funcționare proiectată 14 ani - aflat în prezent în operare

	Compartimentele 4-6 (C4-C6)
	urmează a fi realizate prin supraînălțarea depozitului cu 20 m peste compartimentele C1, C2 și C3

	
	până la o înălțime finală de 40 m

	
	durată de funcționare proiectată de 4 ani pentru fiecare dintre acestea

	
	cele 6 compartimente se realizează succesiv, pe măsură ce capacitatea de depozitare a precedentului este aproape epuizată, durata însumată de funcționare proiectată a întregului depozit fiind de aproximativ 40 de ani


Terenul, precum și investițiile în infrastructura specifică Serviciului (celulele de depozitare, construcțiile, echipamentele tehnologice, aparatele și instalațiile de măsurare, control și reglare) realizate din fonduri proprii ale Delegatului reprezintă bunuri de retur care revin delegatarului, de plin drept și gratuit, la încetarea contractului. Dotările existente ale depozitului, constituind, alături de celulele de depozitare, principalele bunuri de retur, sunt următoarele:
· sediu administrativ;
· platformă electronică de cântărire și cabină poartă;
- parcare pentru mașinile personalului și utilaje;
- drumuri de acces și platforme: 6.715,30 mp (drumuri asfaltate și platforme) și 4.450 mp (drumuri pietruite);
- stație mobilă de carburanți tip SMDC-EF01;

- platformă betonată și bazin pentru spălare roți;
- hală utilaje și platformă betonată;
- rețea internă de alimentare cu apă, racordată la rețeaua orășenească;
- rețea internă de canalizare a apelor uzate menajere;
- 2 bazine colectoare pentru levigat, cu volum de 850 mc, respectiv 900 mc;
· bazin colector (cămin probă) pentru apa tratată (permeat), cu o capacitate de 4 mc;
· rigole și bazin colector apă pluvială, cu o capacitate de 500 mc;
· stație de tip modular (2 module) pentru tratarea levigatului, cu osmoză inversă;
· 2 rezervoare de NaOH și H2SO4;
· 2 stații de epurare a apelor menajere, cu o capacitate de 1,2 mc/zi fiecare;
· 3 foraje de observație (2 cu adâncimea de 20 m și unul de 30 m);
· hidranți exteriori de incendiu;
· canale de gardă și zid de sprijin din gabioane;
· lizieră de protecție naturală din pădure de foioase, pe trei dintre laturi, respectiv, pe latura de est, două rânduri de arbori plantați pe o lățime de 5 m și o lungime de 900 ml;
· post trafo, cu o capacitate de 630 kVA;
· împrejmuire cu porți de acces;
· utilaj compactor picior de oaie.
Descrierea fluxului tehnologic

Principalele activități desfășurate în cadrul depozitului se succed astfel:

· Controlul vizual sumar al deșeurilor transportate cu mașini speciale;

· Cântărirea mașinilor cu deșeuri la intrare și la ieșire, după descărcare;

· Descărcarea deșeurilor pe platforma de descărcare betonată a celulei de depozitare și inspecția vizuală a acestora;

· Nivelarea și compactarea cu ajutorul buldozerului și a compactorului;

· Acoperirea periodică cu deşeuri solide minerale, cum ar fi sol, deşeuri din construcţii şi demolări, cenuşă, compost se realizează în funcție de condițiile de operare. Deşeurile prăfoase nu pot fi utilizate
Activități conexe:

· Întreținerea utilajelor din dotare;

· Captarea și tratarea levigatului;

· Vidanjarea apelor uzate menajere;
· Lucrări de acoperire cu strat argilos și pământ vegetal și înierbare a celulelor care au capacitatea de depozitare epuizată.
Diagrama activităţilor şi proceselor desfăşurate pe depozit    

Operatorul, va realiza depozitarea şi supravegherea depozitului în conformitate cu cele mai bune practici disponibile (BAT) atât în ceea ce priveşte cantităţile cât şi modul de depozitare al deşeurilor.

Operatorul va sigura toate măsurile necesare pentru ca toate deșeurile pe care le preia în vederea eliminării finale în depozitul conform să respecte condițiile prevăzute în actele de reglementare pe care le deține și care îndeplinesc criteriile de acceptare în conformitate cu  cu prevederile legale în vigoare.
Vor fi acceptate  la depozitare numai deşeuri din localităţile deservite de depozit.
Acceptarea la depozitare a deşeurilor provenite din alte localităţi se poate realiza numai cu acceptul scris al autorităţii de mediu și al autorității contractante.
Deşeurile acceptate la depozitare trebuie să îndeplinească următoarele criterii:

· să  figureze în  lista deşeurilor acceptate la depozitare conform autorizaţiei integrate de mediu;

· să fie livrate numai de transportatori autorizaţi; 

· să fie însoţite de documentele necesare, conform normativului  tehnic şi criteriilor de recepţie prevăzute de operatorul depozitului.
Compoziția și cantitatea deșeurilor estimate a fi primite poate varia pe parcursul unui an sau de la an la an.

Cantitatea aferentă fiecărei luni poate varia din cauza schimbărilor sezoniere, prin urmare operatorul depozitului trebuie să fie pregătit să gestioneze cantitățile de deșeuri independent de fluctuațiile anuale, lunare și zilnice. 
Cerințe de operare:

Principalele etape operaționale în zona de depozitare finală includ:

· planificarea detaliată a celulelor de depozitare,
· asigurarea accesului la celula dedepozitare operațională în ziua respectivă,
· deplasarea mașinilor către celula de depozitare operațională în ziua respectivă,
· descărcarea deșeurilor în locul indicat de operatorul depozitului

· inspecția deșeurilor la locul de depozitare,
· împraștierea deșeurilor conforme în zona de depozitare stabilită pentru ziua respectivă,
· compactarea energică a fiecărui strat de deșeuri depozitat,
· asigurarea curățeniei,
· întreținerea în stare de funcționare a tuturor instalațiilor și construcțiilor depozitului,
· monitorizarea activității din faza de expoatare se va realiza în conformitate cu anexa 3 la Ordonanța 2/2021 privind depozitarea deșeurilor 
· pe toată periada derulării contractului ofertantul va menține valabile sau va obține după caz toate permisele, aprobările, sau autorizațiile  necesare în condoemitate cu prevederile legale

Art.118. Depozitul de la Târgu Jiu funcționează, în baza Contractului de concesiune nr. 43474/07.12.2006 încheiat cu Municipiul Târgu Jiu, de la punerea în funcțiune a compartimentului C1 și, în prezent, funcționează în baza Autorizației Integrate de Mediu nr. 4 din 14.10.2019, emisă de Agenția pentru Protecția Mediului Gorj (conform acestui act de reglementare, durata de funcționare proiectată a întregului depozit este de aproximativ 40 de ani), care deservește localitățile situate în județul Gorj și este integrat în Planul Județean de Gestionare a Deșeurilor Gorj (PJGD Gorj, perioada de planificare 2019-2025), fiind singurul depozit conform existent la nivelul județului Gorj.
Art.119. Activitatea specifică depozitului de la Târgu Jiu se încadrează la categoria de activități prevăzută la pct. 5.4 din Anexa nr. 1 la Legea nr. 278/2013, respectiv activitățile aferente depozitelor de deșeuri, astfel cum sunt definite la lit. b) din Anexa nr. 1 la H.G. nr. 349/2005, care primesc peste 10 tone de deșeuri pe zi sau cu o capacitate totală de peste 25.000 de tone, cu excepția depozitelor pentru deșeuri inerte.
Depozitul operează în baza Contractului de concesiune nr. 43474 din 07.12.2006, încheiat între Municipiul Târgu Jiu și Soc. Polaris Mediu S.R.L., contract care a făcut obiectul a 14 acte adiționale, ultimul fiind Actul adițional nr. 14/12.03.2025, în baza căruia Soc. Polaris Mediu S.R.L. a realizat, din fonduri proprii, investițiile solicitate de Municipiul Târgu Jiu pentru înființarea și extinderea succesivă a depozitului (compartimentele C1, C2 și C3, precum și infrastructura tehnică aferentă).
La acest moment, Soc. Polaris Mediu S.R.L. prestează activitatea de eliminare prin depozitare numai pe baza Autorizației Integrate de Mediu nr. 4/14.10.2019, fără a avea încheiat un contract de delegare a gestiunii cu Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), contractul existent fiind încheiat, în anul 2006, direct cu Municipiul Târgu Jiu, anterior înființării ADIS Gorj, unitățile administrativ-teritoriale membre, inclusiv Municipiul Târgu Jiu, mandatând ADIS Gorj, prin Statutul Asociației, să exercite, în numele și pe seama lor, dreptul de a delega gestiunea serviciilor de utilități publice, inclusiv a activității de eliminare prin depozitare a deșeurilor.
SECŢIUNEA 3
IMPLEMENTAREA SISTEMULUI INFORMATIC 
Art.120. Operatorul va instala, utiliza si întreține un sistem informatic computerizat, unde vor fi stocate și procesate datele legate de prestarea activităților delegate. 

Art.121. Principalul obiectiv al implementării sistemului informatic este de a permite Delegatarului să poată verifica în orice moment, modalitatea de realizare a activităților serviciului de salubrizare, care fac obiectul contractului încheiat.

Art.122. Sistemul informațional trebuie să poată genera rapoarte zilnice, săptămânale, lunare, trimestriale și anuale prin agregarea și procesarea numărului mare de înregistrări primite zilnic.

Art.123. Sistemul informatic va fi implementat încă din etapa de mobilizare și va trebui să fie utilizabil la data începerii furnizării serviciului.

Art.124. Sistemul informațional trebuie astfel realizat încât să faciliteze aplicarea cerințelor din OUG nr. 196/2005 privind Fondul pentru mediu cu modificările si completările ulterioare și a Ordinului nr. 578/2006 pentru aprobarea Metodologiei de calcul al contribuțiilor și taxelor datorate la Fondul pentru mediu, cu modificările și completările ulterioare, referitoare la obiectivul anual de diminuare a cantităților de deșeuri municipale colectate și trimise spre depozitare.

Art.125. Operatorul este liber să aleagă soluțiile hardware și software de realizare a Sistemului informatic, ținând seama de cerințele minime privind raportarea.

Art.126. Formatul standard al rapoartelor (zilnice, săptămânale, lunare, trimestriale si anuale) se va conveni între Delegatar și Operator în perioada de mobilizare.

Art.127. Delegatul va raporta lunar către Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) următoarele:
a. Cantitatea de Deșeuri reziduale preluate de pe raza fiecărei unități administrativ-teritoriale din aria de delegare;

Art.128. Delegatul va raporta anual către Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) următoarele:
a. Informaţii privind: numărul total de personal angajat; numărul total al zilelor lucrate; 

b. Informaţii privind: asigurările încheiate, taxele și impozitele legale;
c. Numărul total al utilajelor folosite în derularea contractului ;
d. Numărul sesizărilor primite, numărul sesizărilor soluționate/nesoluționate;
e. Cantitatea de Deșeuri Reziduale preluate de pe raza fiecărei unități administrativ-teritoriale din Județul Gorj; 
f.   Dovezile privind constituirea și alimentarea Fondului de Închidere/Post închidere conform legislației.
SECŢIUNEA 4
INDICATORI DE PERFORMANȚĂ ȘI CALITATE PRIVIND PRESTAREA SERVICIULUI DE SALUBRIZARE
Art.129. Indicatori de performanță și calitate pentru monitorizarea serviciilor de eliminare prin depozitare a deșeurilor reziduale sunt prezentați în Anexa nr. 2 la Caietul de sarcini.

SECŢIUNEA 5
TARIFELE APLICATE PENTRU FIECARE ACTIVITATE A SERVICIULUI DE SALUBRIZARE

Art.130. Tariful operatorului trebuie să conducă la atingerea următoarelor obiective: 

(1) asigurarea prestării Serviciului la nivelurile de calitate și Indicatorii de Performanță stabiliți prin Caietul de Sarcini și Regulamentul Serviciului;

(2) realizarea unui raport calitate-cost cât mai bun pentru Serviciul prestat pe Durata Contratului și asigurarea unui echilibru între riscurile și beneficiile asumate atât de Delegatar cât și de Delegat; 

(3) asigurarea funcționării eficiente a Serviciului și a exploatării bunurilor afectate Serviciului de salubrizare, precum și asigurarea protecției mediului.

Art.131. Operatorul va fundamenta :
T1 = tariful pentru eliminarea, prin depozitare, a deşeurilor reziduale şi reziduurilor, tariful de depozitare - T depozitare ......... lei/tonă 
T1 maximal este de  275 lei/to.
Tariful ofertat nu va include TVA..

Art.132. Pentru tariful ofertat vor fi prezentate în mod obligatoriu Fișe de fundamentare a tarifului și Memoriul tehnico-economic justificativ, conform prevederilor Ordinului ANRSC nr.640/2022 .

Art.133. Contravaloarea contribuției pentru economia circulară se va adăuga separat pe factura emisă, conform cantităților depozitate.
Art.134. Ajustarea și modificarea tarifului pentru activitățile specifice se va face conform Ordinului Președintelui ANRSC nr. 640/2022.
Art.135. Contravaloarea Serviciului prestat pe Aria Delegării, se facturează de către Delegat cu respectarea termenului de emitere și scadență a facturii, precum și a penalităților aplicate în caz de neplată, prevăzute la art. 42 alin. (9) și (10) din Legea serviciilor comunitare de utilități publice nr. 51/2006, republicată, cu modificările și completările ulterioare, astfel:

· S.C. Polari M Holding S.R.L.pentru deșeurile colectate și predate în vederea eliminării finale prin depozitare provenite de pe raza: Municipiului Târgu Jiu și din Bumbegti Jiu;

· u.a.t. Turceni pentru deșeurile colectate și predate în vederea eliminării finale prin depozitare predate de către operatorul Soc. Turcenisal provenite de pe raza u.a.t. Turceni;

· Direcției Publice Motru pentru deșeurile colectate și predate în vederea eliminării finale prin depozitare provenite de pe raza u.a.t. Motru;

· S.C. Matsalubris pentru deșeurile colectate și predate în vederea eliminării finale prin depozitare provenite de pe raza u.a.t.  Matasari;

· S.C. Util Local Blăgești pentru deșeurile colectate și predate în vederea eliminării finale prin depozitare provenite de pe raza u.a.t.  Blăgești;

· U.a.t. Târgu Cărbunegti, Țicleni, Bărbătești, Vladimir, Hurezani, Licurici și Logrești pentru deșeurile colectate și predate în vederea eliminării finale prin depozitare de către operatorul S.C. Salurbis Gilort provenite de pe raza u.a.t. Târgu Cărbunegti, Țicleni, Bărbătești, Vladimir, Hurezani, Licurici și Logrești;

· U.a.t. Jupănești, Săulești, Berlești pentru deșeurile colectate și predate în vederea eliminării finale prin depozitare de către operatorul S.C. Jupsal provenite de pe raza u.a.t. Jupănești, Săulești, Berlești; 

· ADIS Gorj pentru deșeurile colectate și predate în vederea eliminării finale prin depozitare de către operatorul lridex Group Salubrizare provenite de pe raza u.a.t. orașele Novaci, Rovinari și Tismana și comunele: Aninoasa, Arcani, Alimpești, Albeni, Bălănești, Bolboși, Borăscu, Bâlteni, Baia de Fier, Bengești-Ciocadia, Brănești, Bumbești-Pitic, Bustuchin, Câlnic, Căpreni, Cătunele, Crușeț, Crasna, Dănciulești, Dănești, Drăguțești, Fărcășești, Godinești, Glogova, Ionești, Lelești, Negomir, Plopșoru, Prigoria, Polovragi, Roșia de Amaradia, Stejari, Stoina, Samarinești, Săcelu, Schela, Scoarța, Stănești, Telești, Țânțăreni, Turcinești, Urdari, Turburea, Slivilești, Ciuperceni, Mușețești , Văgiulești.
SECŢIUNEA 6
PLANUL DE AMORTIZARE A INVESTIȚIILOR 
Art.136. Pentru investițiile în infrastructura specifică Serviciului (celulele de depozitare, construcții, echipamentele tehnologice, aparate și instalații de măsurare, control și reglare, mijloace de transport, etc) realizate din fonduri proprii ale Delegatului ofertantul va prezenta, în cadrul Ofertei tehnice, planul de amortizare, pe baza căruia a inclus amortizarea contabilă în structura și justificarea tarifului ofertat.
Art.137. Ofertanții vor aplica amortizarea anuală pe durata normată de utilizare a dotărilor respective, în conformitate cu normativele în vigoare (HG nr. 2139/2004  pentru aprobarea Catalogului privind clasificarea și duratele normale de funcționare a mijloacelor fixe, cu modificările ulterioare). 
SECŢIUNEA 7
MODUL DE ALOCARE A RISCURILOR ASOCIATE ACTIVITĂȚII DELEGATE
Art.138. La alocarea riscurilor a fost aplicată ca regulă generală aceea ca riscul trebuie suportat de către partea care îl poate atenua în cea mai mare măsura și/sau care poate controla cel mai bine consecințele. Astfel, fiecare parte își va asuma riscuri pe care va fi în măsură să le gestioneze în vederea asigurării fezabilității economice a contractului.

Art.139. În tabelul de mai jos sunt prezentate riscurile identificate și modul de alocare a acestora.

Art.140. Trebuie precizat ca sunt excluse riscurile prevăzute în contractul dintre părți și pentru care există prevederi contractuale.

Art.141. Nu sunt considerate riscuri toate condițiile stipulate în Documentația de atribuire, condiții ce trebuie îndeplinite de către Delegat (ex. asigurarea cu personal, dotare minimală, autorizări și experiență relevantă, sisteme de management etc). În această categorie sunt cuprinse toate angajamentele asumate ca atare prin ofertă de către Delegat. Prin urmare, toate acestea sunt responsabilități exclusive ale Delegatului pe toată durata de derulare a Contractului.
Art.142. În tabelul de mai jos sunt prezentate riscurile asociate activității delegate:
	Nr.
	Denumirea riscului
	Descrierea riscului
	Alocare
	Managementul riscului

	
	
	
	Autoritatea contractanta
	Delegatul/

Operatorul
	

	RISCURI ASOCIATE PUNERII ÎN EXECUTARE A CONTRACTULUI

	1. 
	Intârzieri la 

autorizarea activității
	Activitatea de eliminare prin depozitare a deșeurilor necesită obținerea unei autorizari cel putin din punct de vedere al protectiei mediului.

Particularitățile amplasamentului stabilit pentru realizarea bazei logistice determină un anumit calendar al procedurii de autorizare.

In anumite situații pot exista întârzieri în autorizarea activității și pot apărea costuri suplimentare (impuse de autoritățile competente), care nu au fost luate în calcul la realizarea ofertei.
	
	100%
	Analizand toate posibilele implicatii legate de vecinatăți (folosințe prezente și viitoare), zone sensibile, reglementarile la nivel local, Operatorul trebuie să analizeze cu atentie amplasamentele.

Eventualele costuri suplimentare vor fi suportate în întregime de către Operator, fără a fi îndreptățit de a solicita o ajustare de tarif.

	2. 
	Incompatibilități între echipamentele utilizate
	Din cauza incompatibilității dintre echipementele utilizate în prestarea servciului, serviciul nu poate fi prestat la standardele stabilite.
	
	100%
	Acest risc nu poate fi invocat deoarece conform Caietului de sarcini Operatorul este cel în sarcina căruia cade asigurarea infrastructurii de operare.

	RISCURI REFERITOARE LA PERIOADA DE OPERARE

	3. 
	Cantitatea de deșeuri ce trebuie depozitată este mai mare/mai mică decăt cea planificată
	In anumite situații, cantitățile de deșeuri ce trebuie depozitate sunt semnificativ mai mari/mai mici decât cantitățile estimate prin Caietul de sarcini. 
	
	100%
	Prin caietul de sarcini se arată faptul că toate cantităţile de deşeuri sunt estimate. Operatorul poate solicita modificarea tarifului conform Ordinului ANRSC nr.640/2022.

	4. 
	Cerinte suplimentare privind reglementarile de mediu - taxe
	Pe parcursul derularii contractului de delegare actele de reglementare suportă modificări și sunt introduse noi taxe aplicabile.


	50%
	50%
	Orice taxă/impunere financiară nou aparută pe parcursul derulării contractului care se aplica Operatorului și care nu a existat la momentul depunerii Ofertei, Operatorul este îndreptățit la recuperarea costurilor prin o eventuală ajustare/modificare a tarifului.

Raționamentul de mai sus se aplică exclusiv situațiilor de operare conformă a serviciului. Orice situație de practică neconformă este în sarcina Operatorului. 

	5. 
	Cerințe tehnice suplimentare privind reglementarile de mediu
	Pe parcursul derulării contractului de delegare actele de reglementare suportă modificări și sunt introduse noi cerințe tehnice aplicabile.


	50%
	50%
	Orice cerință tehnică nou aparută pe parcursul derulării contractului care se aplică Operatorului și care nu a existat la momentul depunerii Ofertei, generează costuri suplimentare în activitatea Operatorului.

Acesta este îndreptățit la recuperarea costurilor (daca este cazul) și la ajustarea/modificarea tarifului.

Raționamentul de mai sus se aplică exclusiv situațiilor de operare conformă a serviciului. Orice situație de practică neconformă este în sarcina Operatorului.

	RISCURI GENERALE

	6. 
	Inflație mare
	Costurile cresc foarte mult și brusc din cauza inflatiei, fiind necesară ajustarea tarifului. 
	
	100%
	Operatorul poate solicita ajustarea tarifului conform Ordinului ANRSC nr.640/2022.

	7. 
	Insolventa Operatorului
	Constatarea intrării în incapacitate de plată a Operatorului. Serviciul nu mai poate fi prestat.
	50%
	50%
	Documentația de atribuire va fi întocmită de așa natura încât Operatorul identificat să fie solvabil.

In cazul în care Operatorul devine insolvabil, Contractul se va rezilia, iar Autoritatea contractantă va organiza o nouă procedură de atribuire.

Până la identificarea unui nou Operator se va asigura permanența şi durabilitatea serviciului prin procedura de negociere pe motiv de urgență.

	8. 
	Forta majora
	Forta majora, astfel cum este definită prin lege, impiedică realizarea contractului.

Pierderea sau avarierea activelor proiectului şi pierderea/diminuarea posibilității de obținere a veniturilor preconizate.
	50%
	50%
	Bunurile mobile si imobile vor fi asigurate în baza viitorului contract.

Fondurile acumulate atât de Autoritatea contractantă cât și de Operator pentru dezvoltare şi retehnologizare vor fi utilizate pentru a asigura continuitatea operării.

	
	RISCURI   DE
	DISPONIBILITATE
	
	
	

	9. 
	Nerespectarea indicatorilor de performanţă
	Operatorul, din diferite motive nu îndeplineşte indicatorii de performanţă asumaţi
	
	100%
	Operatorul trebuie să depună toate diligenţele necesare în vederea respectării şi atingerii indicatorilor de performanţă

	10. 
	Nerespectarea parametrilor de calitate ai serviciului
	Operatorul prestează serviciile la un nivel de calitate inferior nivelului pe care l-a asumat
	
	100%
	Operatorul trebuie să depună toate diligenţele în vederea prestării serviciilor contractate la un nivel superior calitativ

	                RISCUL DE PIAŢĂ

	11. 
	Grad redus de recuperare a contravalorii serviciilor de salubrizare, care duce la încasarea parțială a sumelor de către Operator
	Gradul scăzut de încasare a taxei/tarifului de salubrizare de către autoritățile publice locale/ADIS Gorj/operatorii de colectare  poate duce la  achitarea parțiala a contravalorii serviciilor prestate de către Operator 
	
	100%
	Operatorul trebuie să ia în considerare faptul că este posibilă neîncasarea la timp a taxei de Salubrizare de la utilizatori şi să se asigure că dispune de resursele financiare necesare prestării serviciului conform principiului de continuitate şi permanenţă până la achitarea contravalorii integrale a facturilor emise. Operatorul se poate adresa instanțelor de judecată pentru recuperarea sumelor.

	12. 
	Venituri sub proiecţiile financiare ca urmare a schimbărilor demografice
	Schimbările demogarfice sau socio-economice afectează cererea pentru prestarea serviciilor , conducând la scăderea cantităților depozitate și, corelativ, a veniturilor previzionate.
	
	100%
	Operatorul poate solicita modificarea tarifului conform Ordinului ANRSC nr.640/2022.


ANEXA NR.1

ARIA DE DELEGARE

Județul Gorj
	Nr. crt.
	Denumire UAT
	Nr. locuitori (2021)
Sursa: RPL2021/INS (populatia.ro)

	1.
	MUNICIPIUL TÂRGU JIU
	73545

	2.
	MUNICIPIUL MOTRU
	15950

	3.
	ORAȘ BUMBEȘTI-JIU
	7684

	4.
	ORAȘ NOVACI
	5276

	5.
	ORAȘ ROVINARI
	10246

	6.
	ORAȘ TÂRGU CĂRBUNEȘTI
	7616

	7.
	ORAȘ ȚICLENI
	3934

	8.
	ORAȘ TISMANA
	6359

	9.
	ORAȘ TURCENI
	6891

	10.
	ALBENI
	2502

	11.
	ALIMPEȘTI
	1639

	12.
	ANINOASA
	3428

	13.
	ARCANI
	1363

	14.
	BAIA DE FIER
	3832

	15.
	BĂLĂNEȘTI
	2209

	16.
	BĂLEȘTI
	7309

	17.
	BÂLTENI
	6359

	18.
	BĂRBĂTEȘTI
	1418

	19.
	BENGEȘTI-CIOCADIA
	3083

	20.
	BERLEȘTI
	1869

	21.
	BOLBOȘI
	3140

	22.
	BORĂSCU
	2750

	23.
	BRĂNEȘTI
	2178

	24.
	BUMBEȘTI-PIȚIC
	2028

	25.
	BUSTUCHIN
	3050

	26.
	CÂLNIC
	2214

	27.
	CĂPRENI
	1970

	28.
	CĂTUNELE
	2569

	29.
	CIUPERCENI
	1528

	30.
	CRASNA
	4698

	31.
	CRUȘEȚ
	3048

	32.
	DĂNCIULEȘTI
	1997

	33.
	DĂNEȘTI
	4703

	34.
	DRAGOTEȘTI
	2161

	35.
	DRĂGUȚEȘTI
	4969

	36.
	FĂRCĂȘEȘTI
	3253

	37.
	GLOGOVA
	1922

	38.
	GODINEȘTI
	1855

	39.
	HUREZANI
	1549

	40.
	IONEȘTI
	2030

	41.
	JUPÂNEȘTI
	1854

	42.
	LELEȘTI
	1779

	43.
	LICURICI
	1976

	44.
	LOGREȘTI
	2341

	45.
	MĂTĂSARI
	4694

	46.
	MUȘETEȘTI
	1819

	47.
	NEGOMIR
	3370

	48.
	PADEȘ
	4632

	49.
	PEȘTIȘANI
	3535

	50.
	PLOPȘORU
	5530

	51.
	POLOVRAGI
	2693

	52.
	PRIGORIA
	2709

	53.
	ROȘIA DE AMARADIA
	3083

	54.
	RUNCU
	5324

	55.
	SĂCELU
	1305

	56.
	SAMARINEȘTI
	1620

	57.
	SĂULEȘTI
	2061

	58.
	SCHELA
	1598

	59.
	SCOARȚA
	5529

	60.
	SLIVILEȘTI
	2780

	61.
	STĂNEȘTI
	2232

	62.
	STEJARI
	2205

	63.
	STOINA
	2133

	64.
	ȚÂNȚĂRENI
	5197

	65.
	TELEȘTI
	3047

	66.
	TURBUREA
	3916

	67.
	TURCINEȘTI
	2058

	68.
	URDARI
	2756

	69.
	VĂGIULEȘTI
	2188

	70.
	VLADIMIR
	2597

	
	TOTAL
	345836


Densitatea medie a deșeurilor reziduale este de 350 kg/mc.

ANEXA 2
INDICATORI DE PERFORMANȚĂ ȘI CALITATE
	Nr. Crt.
	Indicatori 
	Unitate masură
	Valoare
	Penalitate

	1.
	INDICATORI TEHNICI GENERALI
	

	1.1
	Delegatul trebuie să asigure un grad cât mai mare de compactare a deșeurilor în depozit
	t/mc
	minim 0,8t/mc
	1.000 lei/abatere constatată

	1.2
	Delegatul va asigura funcționarea sistemelor de colectare și transport al levigatului și al gazului de depozit în conformitate cu cerințele stabilite de autoritatea competentă de mediu prin autorizația de mediu
	%
	100
	1.000 lei/abatere constatată

	1.3
	Delegatul se va asigura că deșeurile depozitate la depozitul de deșeuri sunt acoperite periodic, în conformitate cu prevederile autorizației de mediu
	%
	100
	1.000 lei/abatere constatată

	2
	INDICATORI TEHNICI REFERITORI LA ȚINTE  - nu se percep penalități
	

	2.1
	Delegatul va raporta anual Delegatarului/ADI cantitatea totală de deșeuri biodegradabile municipale depozitate. Cantitatea de deșeuri biodegradabile municipale depozitate se va determina și raporta în conformitate cu metoda(ele) aprobată/e de Delegatar/ADI.
	%
	100
	

	3
	RECLAMAȚII ȘI SESIZĂRI - nu se percep penalități
	

	3.1
	Numărul de sesizări scrise privind nerespectarea de către operatorul depozitului conform a obligațiilor din licențe și autorizații
	Nr.
	0
	

	3.2
	Numărul de încălcări ale obligațiilor operatorului depozitului conform rezultate din analizele și controalele organismelor abilitate
	Nr.
	0
	

	3.3
	Numărul de utilizatori și angajați care au primit despăgubiri datorate culpei operatorului depozitului conform sau dacă s-au îmbolnăvit din cauza nerespectării condițiilor de prestare a activităților de eliminare prin depozitare a deșeurilor
	Nr.
	0
	

	3.4
	Valoarea despăgubirilor acordate de operatorul depozitului conform pentru situațiile de mai sus raportată la valoarea totală facturată aferentă activității de eliminare prin depozitare a deșeurilor
	%
	0
	

	3.5
	Numărul de neconformități constatate de autoritățile administrației publice locale și ADIS Gorj privind activitatea de eliminare a deșeurilor
	Nr.
	0

